作者:杜甫
標題:奉同郭給事湯東靈湫作
內容:東山氣鴻蒙，宮殿居上頭。君來必十月，樹羽臨九州。陰火煮玉泉，噴薄漲巖幽。有時浴赤日，光抱空中樓。閬風入轍跡，曠原延冥搜。沸天萬乘動，觀水百丈湫。幽靈斯可佳，王命官屬休。初聞龍用壯，擘石摧林丘。中夜窟宅改，移因風雨秋。倒懸瑤池影，屈注蒼江流。味如甘露漿，揮弄滑且柔。翠旗澹偃蹇，雲車紛少留。簫鼓蕩四溟，異香泱漭浮。鮫人獻微綃，曾祝沈豪牛。百祥奔盛明，古先莫能儔。坡陀金蝦蟆，出見蓋有由。至尊顧之笑，王母不肯收。複歸虛無底，化作長黃虯。飄飄青瑣郎，文彩珊瑚鉤。浩歌淥水曲，清絕聽者愁。